Eskom se verknorsing verdiepJabu Mabuza, raadsvoorsitter van Eskom (Foto: Nhlanhla Phillips/African News Agency/ANA) Eskom bly in diep geldelike moeilikheid terwyl hy die miljarde rand probeer terugkry wat hy verloor het deur korrupsie, asook wanbetaling deur verbruikers, groot klante en munisipaliteite, het Jabu Mabuza, Eskom se raadsvoorsitter en waarnemende uitvoerende hoof, Woensdag aan parlementslede gesê. Mabuza het Eskom se jaarverslag met sy geouditeerde finansiële state aan die parlementêre portefeuljekomitee oor openbare ondernemings voorgelê. Daarin word ŉ verlies van R21 miljard, 30 dae van beurtkrag en ŉ R6,5 miljard-dieselrekening om die uitwerking van beurtkrag te probeer versag, weerspieël. Die verslag is vir die 2018-’19-boekjaar. Mabuza het gesê Eskom probeer geld terugkry ná jare van korrupsie en duisende sake is reeds na die Spesiale Ondersoekeenheid (SO) verwys. Dit is weer na die Nasionale Vervolgingsgesag (NVG) vir oorweging gestuur. Die beleërde kragvoorsiener hou ook vol die sogenaamde kultuur van wanbetaling begin ŉ al hoe groter tol eis: munisipale skuld aan Eskom het nou al die R20 miljard-kerf verbygesteek. “Ons formule is gebreek. Ons verkoop nie wat ons produseer nie en as ons dit verkoop, betaal mense nie daarvoor nie,” het Mabuza gesê. Volgens hom dek elektrisiteitsverkope bloot net nie meer die koste van opwekking nie. Eskom se inkomste het in die boekjaar met 3% gestyg. Mabuza het LP’s ook op die hoogte gebring van planne om Eskom te ontbondel en in drie afsonderlike entiteite te verdeel. Die plan gaan steeds voort, maar volgens Mabuza sonder enige werksverliese. Pres. Cyril Ramaphosa gaan na verwagting aanstaande maand meer besonderhede daaroor bekend maak. Maroela Media het vroeër berig die parlement se staande komitee oor openbare rekeninge (Skoor) het ook ingrypende veranderinge by Eskom aanbeveel in sy konsepverslag oor die kragvoorsiener se probleme. Spesifieke aanbevelings is gedoen oor verbeteringe by die nuwe kragsentrales, Medupi naby Lephalale (Ellisras) en Kusile in Mpumalanga.